એક ફેર જરૂર પડ્યો છે, જાતિના દાખલા કઢાવવા માટે કે સરકારી યોજનાના લાભ માટે લાંબી લાઈનો ક્યાંય નજરે ચઢતી નથી. જયારે સરકારી અધિકારી પાસે જાવ ત્યારે ‘પૂર્તતા’ બાકી છે તેવો ભારેખમ શબ્દ આ આદિવાસી અશિક્ષિત લોકોને સંભળાવવામાં આવે છે. છોટા ઉદેપુર તાલુકાના પલસંડા ગામે એક જુવાન ભાઈ મને એનો દીકરો ચીંધીને કહે, “એનો જાતિનો દાખલો એટલો મોડો મળ્યો કે આખું વર્ષ બગડ્યું. એને છાત્રાલયમાં મૂકવાનો હતો. બીજા ભાઈ એમના કાગળો લઈ આવ્યા.” રેસન કાર્ડમાં કુટુંબ મોટું થતા વિભાજન કરાવવાનું છે. ત્રણ વર્ષથી ધક્કા ખાય છે અને ત્રણેક હજાર રૂપિયાનો ખર્ચ થયો છે પણ હજુ કામ પત્યું નથી.